รองนายกรัฐมนตรีและรัฐมนตรีว่าการกระทรวงกลาโหม เป็นประธานพิธีเผาทำลายของกลางละเมิดทรัพย์สินทางปัญญาที่คดีถึงที่สุดแล้ว มูลค่ากว่า 1,300 ล้านบาท
รองนายกรัฐมนตรีและรัฐมนตรีว่าการกระทรวงกลาโหม เป็นประธาน พิธีเผาทำลายของกลางละเมิดทรัพย์สินทางปัญญาที่คดีถึงที่สุดแล้ว จำนวน กว่า 2 ล้านชิ้น  มูลค่ากว่า 1,300 ล้านบาท

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธาน พิธีเผาทำลายของกลางละเมิดทรัพย์สินทางปัญญาที่คดีถึงที่สุดแล้ว โดยครั้งนี้ถือเป็นการทำลายของกลางละเมิดทรัพย์สินทางปัญญา ครั้งใหญ่เนื่องจากมีของกลางที่รวบรวมได้จากทั่วประเทศทั้งสิ้น  2,101,347 ชิ้น มูลค่ารวม 1,374 ล้านบาท ซึ่งของกลางทั้งหมดมาจากสำนักงานตำรวจแห่งชาติ  จำนวน 187,332 ชิ้น ของกลางจากกรมศุลกากร 1,732,965 ชิ้น และของกลางจากกรมสอบสวนคดีพิเศษ 181,050 ชิ้น ซึ่งในจำนวนทั้งหมดนี้ มีทั้งเสื้อผ้า กระเป๋า เข็มขัด รองเท้า นาฬิกา โทรศัพท์มือถือ แผ่น CD/VCD แว่นตา เครื่องสำอาง หมวก  ผ้าห่ม เครื่องมือช่าง และล้อแม็กซ์รถยนต์
 
พลเอก ประวิตร กล่าวว่ารัฐบาลจะยังคงปราบปราม สินค้าละเมิดทรัพย์สินทางปัญญาต่อไป ไม่หยุดยั้ง ทั้งการบังคับใช้กฎหมายจากตำรวจและกรมศุลกากร และหวังว่าทุกคนจะช่วยกันเพื่อให้สินค้าที่ละเมิดทรัพย์สินทางปัญญาหมดไป ส่วนพิธีทำลายสินค้าละเมิดทรัพย์สินทางปัญญา ครั้งที่ผ่านมาส่งผลให้ประเทศไทยได้รับการปรับสถานะคุ้มครองทรัพย์สินทางปัญญาภายใต้กฎหมายการค้าสหรัฐอเมริกามาตรา 301 พิเศษ จากบัญชีประเทศที่ต้องจับตามองเป็นพิเศษ เป็นบัญชี "เป็นประเทศที่ต้องจับตามอง" ในช่วงปลายปีที่ผ่านมา
 
นอกจากนี้ พลเอก ประวิตร ยังกล่าวอีกว่า ในพื้นที่ตลาดการค้าชายแดนในแต่ละแห่งก็ยังคงมีการจับกุมผู้กระทำความผิดอย่างต่อเนื่อง แต่ยอมรับว่ายังคงมีผู้ที่แอบแฝงลักลอบนำสินค้าละเมิดทรัพย์สินทางปัญญาเข้ามาจำหน่ายอยู่บ้างแต่เจ้าหน้าที่ก็พยายามจับกุมให้ได้มากที่สุด และยืนยันว่าไม่มีเจ้าหน้าที่เข้าไปเกี่ยวข้องกับกระบวนการค้าสินค้าที่ผิดกฎหมายเหล่านี้